Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 2 Pv 752/12/8811	Trebišov, 26.2.2013
EEČ : 2-69-94-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Trebišov
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	Ako zákonný otec XXXXX v mieste svojho trvalého bydliska ako aj inde, si neplní pravidelne svoju vyživovaciu povinnosť od 13.08.2011 až doposiaľ, aj keď mu to vyplýva zo Zákona o rodine a bolo mu to stanovené rozsudkom Okresného súdu XXXXX XXXXX zo dňa 24.11.2009, ktorý nadobudol právoplatnosť dňa 08.02.2010, na základe ktorého bol povinný prispievať na výživu maloletého syna sumou po 63,- € mesačne, vždy do 20. dňa toho ktorého mesiaca vopred k rukám matky XXXXX, čím takto dlhuje na bežnom výživnom za obdobie od 13.08.2011 až doposiaľ sumu 719,- €, pričom svojho konania sa dopustil aj napriek tomu, že trestným rozkazom Okresného súdu XXXXX zo dňa 12.08.2011, ktorý nadobudol právoplatnosť dňa 04.09.2011 bol odsúdený za prečin zanedbania povinnej výživy podľa § 207 ods. 1 Tr. zák. na trest odňatia slobody v trvaní 6 mesiacov s podmienečným odkladom na skúšobnú dobu v trvaní 18 mesiacov,
lebo zanikla trestnosť činu
Odôvodnenie:
	Uznesením vyšetrovateľa OR PZ v Trebišove pod sp. zn. ČVS: ORP-604/OVK-TV-2012 zo dňa 27.12.2012 bolo vznesené obvinenie XXXXX pre prečin zanedbania povinnej výživy podľa § 207 ods. 1, ods. 3 písm. c Tr. zákona na tom skutkovom základe, ako je to uvedené vo výrokovej časti tohoto uznesenia.

	Obvinený v priebehu vyšetrovania využil osobitné ustanovenie § 86 písm. a Tr. zákona o účinnej ľútosti a dlh na bežnom výživnom za žalované obdobie od 13.08.2011 doposiaľ vo výške 719,- € uhradil k rukám matky dieťaťa na jej osobný účet. 

	Uvedenú skutočnosť potvrdila vo svojej výpovedi dňa 20.02.2013 aj matka dieťaťa,  v ktorej uviedla, že dlh na bežnom výživnom za žalované obdobie, vrátane mesiaca február 2013, považuje zo strany obvineného za uhradený. 

	Keďže trestný čin nemal trvale nepriaznivé následky, lebo páchateľ svoju vyživovaciu povinnosť dodatočne splnil skôr, než bolo o jeho trestnej veci rozhodnuté, trestné stíhanie za zastavuje, lebo zanikla trestnosť činu. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Valéria Kovalová
prokurátorka